สำนักเลขาธิการสภาผู้แทนราษฎร เตรียมชั้น 4 รัฐสภาใหม่ ย่านเกียกกายรับการรายงานตัวของ ส.ส. ใหม่
บรรยากาศที่อาคารวุฒิสภา ที่รัฐสภาใหม่ ย่านเกียกกาย เป็นไปอย่างคึกคัก โดยมีสื่อมวลชนจากหลายสำนัก เดินทางมายังชั้น 4 ซึ่งสำนักงานเลขาธิการสภาผู้แทนราษฎร ได้เตรียมสถานที่ไว้รองรับการรายงานตัวของสมาชิกสภาผู้แทนราษฎร (ส.ส.) ชุดใหม่ ชุดที่ 25 ที่คณะกรรมการการเลือกตั๋ง (กกต.) ประกาศรับรองรายชื่อ ส.ส. อย่างเป็นทางการ ในวันที่ 7 พฤษภาคมที่ผ่านมา จำนวน 349 คน         โดยเตรียมพื้นที่ชั้น 4 ของอาคารวุฒิสภา รัฐสภาใหม่ เพื่อรองรับ ส.ส.มารายงานตัว ในวันนี้ (8 พ.ค.) โดย นายอุบลศักดิ์ บัวหลวงงาม ส.ส.เขต 3 จังหวัดลพบุรี พรรคเพื่อไทย ได้เดินทางมาถึงตั้งแต่เวลา 06.29 น. เป็นคนแรก และเข้ารายงานตัวเวลา 08.09 น. ขณะที่นายนิยม เวชกามา ส.ส.เขต 2 สกลนคร พรรคเพื่อไทย เดินทางมารายงานตัวเป็นคนที่ 2 เวลา 08.30 น.         สำหรับการเปิดรับการรายงานตัวของ ส.ส. เปิดตั้งแต่เวลา 08.30-16.30 น.โดยผู้ที่รายงานตัวแล้วจะได้รับเอกสารต่างๆ เช่น รัฐธรรมนูญแห่งราชอาณาจักรไทย พระราชบัญญัติประกอบรัฐธรรมนูญ และคู่มือการดำเนินการเกี่ยวกับการเสนอร่างกฎหมาย ญัตติ และกระทู้ถาม